Laudabilibus decessorum patrum exemplis instruimur queque digna memorie litterarum apicibus fideliter annotare, ad Dei laudem qui auctor est et amator veritatis, et ad refellendas admonitiones et versutias diabolice perversitatis. Ego igitur Robertus Dei gratia Lingonensis ecclesie Episcopus notum volo fieri omnibus fidelibus tam futuris quam presentibus, dominum Jarentonem venerabilem abbatem presentiam nostram adiisse, et ut ecclesias in honore scilicet sancti Johannis et sancti Eusebii in villas Latona sitas et dedicatas et ecclesie sancti Benigni concederemus humiliter expetisse. Cujus petitioni benigne assensum probantes super dictas ecclesias pro remedio anime nostre et predecessorum nostrorum Lingonensium Episcoporum pie concessimus, ac perpetuo jure possidendas prefate ecclesie beati Benigni tradendo confirmavimus. Hujus rei testes sunt: Guilencus, decanus et archidiaconus, per cujus manum hoc factum est; Warnerius, archidiaconus; Walo, abbas Latone; Guido, archipresbiter qui Paganus dicitur.